গভীর রাতে রাস্তায় বিগড়েছে ট্যাক্সি। যাত্রী মহিলাকে উদ্দেশ্য করে আশপাশ থেকে উড়ে আসছে অশালীন মন্তব্য। সাহায্য চেয়ে এয়ারপোর্ট থানায় ফোন করতেই ওই যাত্রী জবাব পেলেন, ‘আপনার জন্য ট্যাক্সি ধরে দেওয়া পুলিশের কাজ নয়’! মঙ্গলবার রাতে, নারী দিবসের প্রাক্কালে পুলিশের সাহায্য চেয়ে এমন অভিজ্ঞতারই সম্মুখীন হলেন বারাসতের বাসিন্দা সর্বাণী চক্রবর্তী।
সর্বাণী বুধবার জানিয়েছেন, মঙ্গলবার রাতে দিল্লি থেকে ফিরছিলেন তিনি। বিমানবন্দরের প্রিপেড কাউন্টার থেকে ট্যাক্সি নিয়ে তিনি বারাসতে রওনা হন রাত ১১টা নাগাদ। কিন্তু এয়ারপোর্ট ৩ নম্বর গেট বাস স্টপের কাছে বেলঘরিয়া এক্সপ্রেসওয়ের সংযোগকারী উড়ালপুলের নীচে ট্যাক্সিটি খারাপ হয়ে যায়। চালক অনেক চেষ্টা করেও ট্যাক্সি সারাতে না পেরে অন্য গাড়ি দাঁড় করানোর চেষ্টা করতে থাকেন। ইতিমধ্যে আশপাশ থেকে এগিয়ে আসে বেশ কয়েকজন যুবক। তাঁকে উদ্দেশ্য করে অশালীন মন্তব্য করা হয় বলেও সর্বাণীর অভিযোগ।
ট্যাক্সিচালক রুখে দাঁড়ালে যুবকেরা চলে যায়। তখন ১০০ ডায়ালে ফোন করেন সর্বাণী। কিন্তু প্রযুক্তির ত্রুটির কারণে ফোনটি যায় উত্তর ২৪ পরগনা জেলা পুলিশের কন্ট্রোল রুমে। সেখান থেকে তাঁকে এয়ারপোর্ট থানার নম্বর দিয়ে ফোন করতে বলা হয়। 
সর্বাণীর অভিযোগ, ‘‘আমি এয়ারপোর্ট থানায় ফোন করে সাহায্য চাইতেই উত্তর আসে, আপনাকে ট্যাক্সি ধরিয়ে দেওয়া পুলিশের কাজ নয়। আমি একাধিকবার সমস্যার কথা বললে কর্তব্যরত পুলিশকর্মী আমাকে বাস ধরে বারাসত চলে যেতে বলেন। তখন আমি বলি, বাড়ির লোক না আসা পর্যন্ত অন্তত থানায় আমাকে বসিয়ে রাখুন। এখান থেকে নিয়ে যাওয়ার তো ব্যবস্থা করুন। তাতেও একই জবাব দেন ওই পুলিশকর্মী।’’
পুলিশের কাছে সাহায্য না পেয়ে রাস্তাতেই অপেক্ষা করতে থাকেন সর্বাণী। প্রায় এক ঘণ্টা পর তাঁর স্বামী অভিজিৎ ভট্টাচার্য এসে তাঁকে বাড়ি নিয়ে যান। সর্বাণী এদিন বিধাননগর সিটি পুলিশের ওয়েবসাইটের মাধ্যমে অভিযোগও জানিয়েছেন বলে দাবি করেছেন। 
পুলিশ সূত্রের খবর, ওই রাতে এয়ারপোর্ট থানার ডিউটি অফিসার এক এএসআই’কে ইতিমধ্যে চিহ্নিত করেছেন পুলিশ আধিকারিকেরা। অভিযোগের তদন্তের নির্দেশ দিয়েছেন গোয়েন্দাপ্রধান সন্তোষ পাণ্ডেও। তিনি এদিন বলেন, ‘‘বিষয়টি খতিয়ে দেখা হচ্ছে।’’
ঘটনাটি শুনে এদিন সর্বাণীকে ফোন করেন বারাসতের সাংসদ কাকলি ঘোষদস্তিদার। তিনি বলেন, ‘‘বিষয়টি প্রশাসনকে দেখার জন্য বলেছি।’’